***OSNOVNA ŠKOLA DORE PEJAČEVIĆ NAŠICE***

***N A Š I C E***

***ŠKOLSKI ODBOR***

*KLASA:* *003-05/18-01/11*

*URBROJ: 2196/06-08-18-01*

*Našice, 29. listopada 2018. godine*

Na temelju Zakona o provedbi Opće uredbe o zaštiti osobnih podataka (NN42/18), *Zakona o provedbi Opće uredbe o zaštiti osobnih podataka (NN42/18)* i članka 118. Zakona o odgoju i obrazovanju u osnovnoj i srednjoj školi („Narodne novine “ broj 87/08, 86/09, 92/10, 105/10, 90/11, 5/12, 16/12, 86/12, 94/13, 136/14 – RUSRH, 152/14, 7/17. i 68/18), na prijedlog ravnateljice Školski odbor Osnovne škole Dore Pejačević Našice, Našice na sjednici održanoj 29. listopada 2018. godine jednoglasno donosi

**PRAVILNIK**

**O ZAŠTITI, NADZORU NAD PRIKUPLJANJEM, OBRADI**

**I KORIŠTENJU OSOBNIH PODATAKA**

**I. OPĆE ODREDBE**

**Članak 1.**

U postupku obrade osobnih podataka i zaštite pojedinaca u pogledu obrade osobnih podataka i pravila povezana sa slobodnim kretanjem osobnih podataka, Osnovna škola Dore Pejačević Našice, Našice (nastavno: Škola ) obveznik je primjene Opće uredbe o zaštiti podataka (EU) 2016/679 (nastavno: Opća uredba).

**Članak 2.**

Škola je voditelj obrade osobnih podataka koja određuje svrhu i sredstva obrade osobnih podataka u skladu s nacionalnim zakonodavstvom Republike Hrvatske i/ili pravom EU.

Škola prikuplja i obrađuje osobne podatke zaposlenika, učenika i njihovih roditelja sukladno Zakonu o odgoju i obrazovanju u osnovnoj i srednjoj školi kombinirano: u automatiziranom i neautomatiziranim obliku koji čine dio sustava pohrane.

**Članak 3.**

U skladu sa Općom uredbom pojedini izrazi u ovom Pravilniku imaju sljedeće značenje:

- „osobni podatak“ označava sve podatke koji se odnose na pojedinca čiji je identitet utvrđen ili se može utvrditi („ispitanik”); pojedinac čiji se identitet može utvrditi jest osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca

- „obrada” znači svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje

- „sustav pohrane” znači svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi

- „voditelj obrade” znači fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka; kada su svrhe i sredstva takve obrade utvrđeni pravom Unije ili pravom države članice, voditelj obrade ili posebni kriteriji za njegovo imenovanje mogu se predvidjeti pravom Unije ili pravom države članice

- „izvršitelj obrade“ znači fizička ili pravna osoba, tijelo javne ovlasti, agencija ili drugo tijelo koje obrađuje osobne podatke u ime voditelja obrade

- „primatelj” znači fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci, neovisno o tome je li on treća strana

- „treća strana” znači fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade

- „privola ispitanika“ znači svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu osobnih podataka koji se na njega odnose

- „povreda osobnih podataka” znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani

- „pseudonimizacija” znači obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi

-„biometrijski podaci” su osobni podaci dobiveni posebnom tehničkom obradom vezi s fizičkim obilježjima, fiziološkim obilježjima ili obilježjima ponašanja pojedinca koja omogućuju ili potvrđuju

jedinstvenu identifikaciju tog pojedinca, kao što su fotografije lica ili daktiloskopski podaci.

**Članak 4.**

Osobne podatke fizičkih osoba Škola obrađuje zakonito, pošteno i transparentno. Obrađuju se samo primjereni i relevantni osobni podaci i to isključivo u posebne, izričite i zakonite svrhe te se dalje ne obrađuju na način koji nije u skladu s tim svrhama.

Osobne podatke koje Škola obrađuje su točni te se po potrebi ažuriraju. Osobni podaci koji nisu točni, bez odlaganja se brišu ili ispravljaju.

Škola osobne podatke obrađuje isključivo na način kojim se osigurava odgovarajuća sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih i organizacijskih mjera.

Škola osobne podatke čuva samo onoliko dugo koliko je potrebno u svrhe radi kojih se osobni podaci obrađuju. Iznimno, osobni podaci mogu se pohraniti i na dulja razdoblja, ali samo ako će se isti obrađivati isključivo u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe.

**II. OBRADA OSOBNIH PODATAKA**

**Članak 5.**

Škola osobne podatke obrađuje samo i u onoj mjeri ako je ispunjen jedan od sljedećih uvjeta:

− da je ispitanik dao privolu za obradu svojih osobnih podataka u jednu ili više posebnih svrha ( npr. privola roditelja kod objave fotografija te imena i prezimena učenika na web stranici Škole i/ili glasilima Škole temeljena na uspješnosti i postignućima učenika na natjecanjima, projektima i sl. )

− da je obrada nužna za izvršavanje ugovora u kojem je ispitanik stranka ( npr. radni odnosi između Škole i zaposlenika, natječaji za zasnivanje radnog odnosa i dr.)

− da je obrada nužna radi poštovanja zakona i pravnih obveza Škole ( upisi osobnih podataka za potrebe e-Matice, i sl.)

− da je obrada nužna kako bi se zaštitili ključni interesi ispitanika ili druge fizičke osobe

− da je obrada nužna za izvršavanje zadaće od javnog interesa ili pri izvršavanju javnih ovlasti Škole (razni projekti koje provodi osnivač, Škola i dr. )

− da je obrada nužna za potrebe legitimnih interesa Škole ili treće strane, osim u slučaju kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik učenik. Ovo se ne odnosi na obradu koju provode tijela javne vlasti pri izvršavanju svojih zadaća.

**Članak 6.**

Zaposlenici Škole, učenici, kao i roditelji učenika izražavaju svoju suglasnost s obradom osobnih podataka u obliku privole ispitanika. Privola ispitanika nije potrebna ako je obveza davanja, prikupljanja i obrade osobnih podataka zakonom, podzakonskim aktima ili posebnim propisima utvrđena kao obveza.

Privola ispitanika kojom ispitanik Školi daje pristanak za obradu osobnih podataka koji se na njega odnose jest dobrovoljna, u pisanom obliku s lako razumljivim, jasnim i jednostavnim jezikom, jasno naznačenom svrhom za koju se daje i bez nepoštenih uvjeta.

U obradi osobnih podataka djeteta ispod dobne granice od 16 godina, privolu na način opisanom u stavku 2. ovog članka daje nositelj roditeljske odgovornosti nad učenikom (roditelj ili zakonski skrbnik učenika).

**Članak 7.**

U postupku obrade osobnih podataka Škola na odgovarajući način (pisano ili izravno usmeno) ispitaniku pruža sve informacije vezano uz obradu njegovih osobnih podataka, a osobito o svrsi obrade podataka, pravnoj osnovi za obradu podataka, legitimnim interesima Škole, namjeri predaje osobnih podataka trećim osobama, razdoblju u kojem će osobni podaci biti pohranjeni, o postojanju prava ispitanika na pristup osobnim podacima te na ispravak ili brisanje osobnih podataka i ograničavanje obrade, prava na ulaganje prigovora i dr.

Osobni podaci mogu se koristiti samo u vremenu koje je nužno za ostvarenje određene svrhe, osim ako posebnim zakonom nije određeno duže razdoblje.

Protekom vremena iz stavka 2. ovog članka osobni podaci moraju se brisati ako se posebnim zakonom ne propiše drugačije.

**III. OBRADA POSEBNIH KATEGORIJA OSOBNIH PODATAKA**

**Članak 8.**

Škola ne može prikupljati i obavljati daljnju obradu osobnih podataka zaposlenika i/ili učenika koji se odnose na rasno ili etičko podrijetlo, politička stajališta, vjerska ili druga uvjerenja, sindikalno članstvo, zdravlje ili spolni život i osobnih podataka o kaznenim i prekršajnim postupcima.

Iznimno, podaci iz stavka 1 ovog članka mogu se i prikupljati i dalje obrađivati :

- uz privolu zaposlenika ili učenika, ili

- ako je obrada podataka potrebna u svrhu izvršavanja prava i obveza koje Škola ima temeljem zakona ili posebnih propisa, ili

- ako je obrada podataka potrebna radi uspostave, ostvarenja ili zaštite potraživanja propisanih zakonom, ili

- ako je ispitanik sam objavio te podatke.

**IV. VIDEO NADZOR I ALARMNI SUSTAV**

**Članak 9.**

Škola smije koristiti nadzorne uređaje kao sredstvo zaštite na radu radi kontrole ulazaka i izlazaka iz radnih prostorija i prostora te radi smanjenja izloženosti zaposlenika i učenika riziku od provala, nasilja, krađa i sličnih događaja na radu i u vezi s radom.

Škola može koristiti alarmni sustav i/ili sustav video nadzora u skladu s posebnim propisima radi sigurnosti učenika, zaposlenika, stranaka i posjetitelja te imovine Škole.

Škola je obvezna označiti ( slikom i tekstom) da se poslovni prostor, odnosno ulaz/izlaz zaposlenika, učenika i ostalih osoba (posjetitelja poslovnog prostora) snima video nadzornim kamerama.

Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene, a raspolaganje snimkama može biti dopušteno samo ovlaštenim osobama.

Video snimka dobivena nadzornom kamerom predstavlja osobni podatak fizičke osobe – ispitanika, a u slučajevima kada ista sadrži snimljen njegov lik i/ili biometrijske značajke ( način hoda i sl. ) ista predstavlja osobni podatak koji je potrebno naglasiti da se na sve takve video snimke koje su po svom sadržaju i osobni podaci fizičke osobe- ispitanika, u ovom slučaju zaposlenika i/ili učenika i/ili posjetitelja, u potpunosti primjenjuju odredbe Opće uredbe.

**V. PRAVA ISPITANIKA**

**Članak 10.**

Škola će odmah, a najkasnije u roku od 30 (trideset) dana od dana podnošenja zahtjeva, svakom ispitaniku (zaposleniku ili učeniku ) na njegov zahtjev, odnosno zahtjev njegovih zakonskih zastupnika ili punomoćnika:

− informirati ispitanika o svrsi obrade njegovih osobnih podataka, kategorijama osobnih podataka koji se obrađuju, o primateljima ili kategorijama primatelja kojima su osobni podaci otkriveni ili će im biti otkriveni, predviđenom razdoblju u kojem će osobni podaci biti pohranjeni te u slučaju kada se osobni podaci ne prikupljaju od ispitanika o njihovu izvoru

− dostaviti ispitaniku ispis osobnih podataka sadržanih u sustavu pohrane koji se na njega odnose

− ispraviti netočne podatke ili podatke dopuniti

− provesti brisanje osobnih podataka koji se na ispitanika odnose pod uvjetom da osobni podaci više nisu nužni u odnosu na svrhe za koje su prikupljeni ili ako ispitanik povuče privolu na kojoj se obrada temelji.

Rok iz st. 1. ovog članka može se prema potrebi produljiti za dodatna dva mjeseca, uzimajući u obzir složenost i broj zahtjeva. Škola obavješćuje ispitanika o svakom takvom produljenju u roku od mjesec dana od zaprimanja zahtjeva, zajedno s razlozima odgađanja.

Ako je zahtjev ispitanika podnesen elektroničkim putem, Škola informaciju pruža elektroničkim putem ako je to moguće, osim ako ispitanik zatraži drugačije.

O razlozima odbijanja zahtjeva ispitanika iz st. 1. ovog članka. Škola će bez odgađanja, a najkasnije jedan mjesec od primitka zahtjeva, izvijestiti ispitanika o razlozima odbijanja zahtjeva.

**Članak 11.**

Škola informacije pružene u skladu s člankom 10. pruža bez naknade.

Iznimno, ako su zahtjevi ispitanika očito neutemeljeni ili pretjerani Škola će naplatiti razumnu naknadu uzimajući u obzir administrativne troškove pružanja informacija ili obavijesti.

**Članak 12.**

Ispitanik koji smatra da je Škola povrijedio neko njegovo pravo zajamčeno Općom uredbom ima pravo podnijeti zahtjev za utvrđivanje povrede prava nadležnom tijelu.

**VI. SUSTAV POHRANE**

**Članak 13.**

Škola prikuplja i obrađuje sljedeće vrste osobnih podataka:

− osobni podaci zaposlenika Škole

− osobni podaci o učenicima Škole

− osobni podaci o roditeljima odnosno zakonskim skrbnicima učenika Škole

− osobni podaci o članovima Školskog odbora

− osobni podaci o roditeljima članovima Vijeća roditelja

−osobni podaci o kandidatima koji sudjeluju u natječajnom postupku za zasnivanje radnog odnosa; objavljuje osobne podatke o izabranom kandidatu na web stranici Škole u svrhu potpisivanja ugovora o radu

− osobni podaci vanjskih suradnika (dobavljača,kupci i sl. ) u svrhu reguliranja ugovornih obveza i usluga.

**Članak 14.**

Za osobne podatke navedene u članku 13. ovog članka Škola vodi evidenciju aktivnosti obrade koja se nalazi u prilogu ovog Pravilnika i smatra se njezinim sastavnim dijelom.

Evidencija aktivnosti obrade sadrži najmanje sljedeće podatke:

− ime i kontaktne podatke Škole, ravnatelja Škole i službenika za zaštitu podataka

- ime i prezime izvršitelja obrade / radno mjesto

− svrhu obrade

− opis kategorija ispitanika i kategorija osobnih podataka;

− kategorije primatelja kojima su osobni podaci otkriveni ili će im biti otkriveni

− predviđene rokove za brisanje različitih kategorija podataka

− opći opis tehničkih i organizacijskih sigurnosnih mjera za zaštitu podataka

**Članak 15.**

Ravnatelj Škole donosi odluku o osobama zaduženim za obradu i zaštitu osobnih podataka

( izvršitelji obrade) iz čl. 13. ovog Pravilnika.

**VII. SLUŽBENIK ZA ZAŠTITU PODATAKA**

**Članak 16.**

Ravnatelj je obvezan imenovati službenika za zaštitu podataka u pisanom obliku.

Službenik za zaštitu podataka imenuje se na temelju stručnih kvalifikacija, a osobito stručnog znanja o pravu i praksama u području zaštite podataka te sposobnosti izvršavanja zadaća iz ovoga Pravilnika.

Službenik za zaštitu podataka može biti zaposlenik voditelja obrade ili izvršitelja obrade ili obavljati zadaće na temelju ugovora o djelu.

Kontakt podaci službenika za zaštitu podataka dostupni su na web stranicama Škole.

Službenik za zaštitu podataka obavlja poslove informiranja i savjetovanja odgovornih osoba Škole i njegovih zaposlenika koji neposredno obavljaju obradu osobnih podataka (izvršitelje obrade) o njihovim obvezama iz Opće uredbe, prati poštivanje Uredbe te drugih odredaba Unije ili države članice o zaštiti, omogućava prava ispitanika te surađuje s nadzornim tijelom.

Službenik za zaštitu podataka dužan je čuvati povjerljivost svih informacija koje sazna u obavljanju svoje dužnosti i zadaća.

Službenik za zaštitu podataka može ispunjavati i druge zadaće i dužnosti. Voditelj obrade ili izvršitelj obrade osigurava da takve zadaće i dužnosti ne dovedu do sukoba interesa.

**VIII. MJERE ZA ZAŠTITU OSOBNIH PODATAKA**

**Članak 17.**

Da bi se izbjegao neovlašteni pristup osobnim podacima, podaci u pisanom obliku čuvaju se u osobnicima zaposlenika ili učenika, u registratorima, u zaključanim ormarima, u prostorijama koje se po završetku radnog vremena zaključavaju, a podaci u računalu zaštićuju se dodjeljivanjem korisničkog imena i lozinke koja je poznata samo zaposlenicima zaduženim za obradu podataka.

**Članak 18.**

Škola će po potrebi, a posebice prilikom objave podataka koji bi se mogli pripisati određenom ispitaniku provoditi pseudonimizaciju kao jednu od tehničkih mjera zaštite osobnih podataka.

**Članak 19.**

Izvršitelji obrade osobnih podataka imenovani od strane Škole odgovorni su za zaštitu osobnih podataka od slučajnog gubitka ili uništenja, od nedopuštenog pristupa ili nedopuštene promjene, nedopuštenog objavljivanja i svake druge zlouporabe.

**IX. ZAVRŠNE ODREDBE**

**Članak 20.**

Ovaj Pravilnik stupa na snagu danom objave.

Predsjednica Školskog odbora:

Jadranka Jantošik

Ovaj Pravilnik objavljen je na oglasnoj ploči i web stranici Škole dana 30. listopada 2018. godine

Ravnateljica:

Jasminka Falamić,prof.